หุ้นยุโรปปิดพุ่งรับผลประกอบการ “ซอคเจน”
ตลาดหุ้นยุโรปปิดพุ่งขึ้นเมื่อคืนนี้ (5 ส.ค.) โดยดัชนี Stoxx Europe 600 ปรับตัวขึ้นแข็งแกร่งสุดในรอบ 3 สัปดาห์ เนื่องจากนักลงทุนขานรับผลประกอบการที่สดใสของโซซิเอเต เจเนอราล (ซอคเจน) ธนาคารรายใหญ่ของฝรั่งเศส นอกจากนี้ ตลาดยังได้รับแรงหนุนจากการพุ่งขึ้นของหุ้นกลุ่มสินค้าโภคภัณฑ์ 
6 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.3% ปิดวานนี้ (5 ส.ค.) ที่ 403.93 จุด, ดัชนี CAC-40 ตลาดหุ้นฝรั่งเศสปิดที่ 5,196.73 จุด เพิ่มขึ้น 84.59 จุด หรือ +1.65%, ดัชนี DAX ตลาดหุ้นเยอรมันปิดที่ 11,636.30 จุด เพิ่มขึ้น 180.23 จุด หรือ +1.57% และดัชนี FTSE 100 ตลาดหุ้นลอนดอนปิดที่ 6,752.41 จุด เพิ่มขึ้น 65.84 จุด หรือ +0.98%
ตลาดหุ้นยุโรปปิดพุ่งขึ้นหลังจากซอคเจน ธนาคารรายใหญ่ของฝรั่งเศส เปิดเผยผลกำไรสุทธิเพิ่มขึ้น 25% ในไตรมาสสอง สู่ระดับ 1.35 พันล้านยูโร (ราว 1.47 พันล้านดอลลาร์) เพิ่มขึ้นจากระดับ 1.08 พันล้านยูโรในปีก่อนหน้า
การเพิ่มขึ้นของผลประกอบการในไตรมาสสองสะท้อนให้เห็นว่า ซอคเจนมีการดำเนินงานที่แข็งแกร่งในยุโรปและสหรัฐ และการที่เศรษฐกิจฝรั่งเศสเริ่มฟื้นตัวขึ้น ยังส่งผลดีต่อธุรกิจของซอคเจนด้วย นอกจากนี้ ตลาดหุ้นยุโรปยังได้รับแรงหนุนจากการพุ่งขึ้นของหุ้นกลุ่มสินค้าโภคภัณฑ์ นำโดยหุ้นบีเอชพี บิลลิตัน ทะยานขึ้น 3.5%
หุ้นไรอันแอร์ โฮลดิงส์ พุ่งขึ้น 2.3% หลังจากบริษัทปรับเพิ่มเป้าหมายจำนวนผู้โดยสารสำหรับปีงบการเงินปัจจุบันเป็น 103 ล้านคน จากเดิมที่ประเมินไว้ที่ 100 ล้านคน ขณะที่นักลงทุนจับตาดูสถานการณ์เศรษฐกิจของกรีซอย่างใกล้ชิด โดยล่าสุดนายอเล็กซิส ซิปราส นายกรัฐมนตรีกรีซ กล่าวว่า รัฐบาลใกล้ที่จะได้ข้อสรุปในการบรรลุข้อตกลงกับเจ้าหนี้แล้ว โดยการเจรจาขณะนี้กำลังอยู่ในช่วงสุดท้าย ซึ่งจะช่วยขจัดความไม่มั่นใจเกี่ยวกับการที่กรีซจะอยู่ในยูโรโซนต่อไปหรือไม่